《水崖万仞》
明代·徐庸

水崖万仞出昆崙，势压西方地位尊。名自古先书简策，生来开辟在乾坤。

高凌宇宙如天柱，深锁烟霞有洞门。巨木坚贞饶桧柏，众山罗列比儿孙。

冬欺太白峰头雪，曙拂扶桑叶上暾。云涧岂惟长蘋藻，露岩还可种兰荪。

寒威凛冽成清节，大气扶舆肇本根。林际不沾尘点点，石中曾产玉温温。

词臣墨客多留咏，阿母宜人得共论。罨画堂开华诞日，赋诗称祝献金樽。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。